
Korist svilogojstva. 

Prošlo je vrieme, kada je toliko ljudstvo s malo znanja, 
rada i mara moglo živjeti. U sadanje napredno doba 
može se uz blagoslov Božji samo znanjem i velikom 
marljivošću štogod privriediti. Bog svemira, kojega mi- 
lost i ljubav sve narode i zemlje jednako okriljuje, po- 
kazuje nam neprestano puteve k našemu duševnomu i 
tjelesnomu boljku, pa uz to nam njegova blagodarna 
desnica podaje i razna sredstva. Takovo sredstvo medju 
ostalimi jest i svilogojstvo, koje je u našoj domovini još 
uviek kao mrtvo ležeće blago. To podići moraju sjedi- 
njenimi silami svi prijatelji narodnoga blagostanja. 

Svaki a naročito poljodjelac može si zaslužiti ne 
samo prodajom žita i stoke, već i svilogojstvom liepih 
novaca. Neznatni svilci obogatili su ciele pokrajine Italije 
i Francezke. 

Prodja svile još uviek raste, pa bi si osobito naš 
poljodjelac uz malo truda, dobre volje i vještine u 
kratko vrieme, koje još k tomu izmedju sjetve i žetve 
pada, lasno mogao po sto i više forinti zaslužiti. A 
onim siromahom, koji nemaju dosta polja za obradji- 
vanje, bilo bi svilogojstvo vrelo nove privrede. 

Kad se svilci goje, može seljak obavljati i poljske 
i ine poslove, pošto se prve četiri nedjelje mogu samo 
kao zabava smatrati, a samo zadnjih četrnaest dana 
hoće se nešto više posla. Pa i ovaj posao mogu oba- 
vljati opet oni, koji niesu sposobni za težki poljski rad, 
a hraniti smo ih i onako dužni, a to su: starci, starice 
i djeca. Prve će veseliti što si tako lahkim poslom mogu 

nešto kući privriediti i vrieme si prikratiti, a mladji 
se opet uz ove podučavaju i potiču na rad i marljivost. 

Imajući liepu korist pred očima, što će nam ju 
donieti gojenje svilaca, upotrebimo vrieme od šest ne- 
djelja te ne štedimo truda i mara. 

Soba za gojitbu syilaca. 

Svilac čim izmili iz jajašca izgleda kao crn, malen, 
mekan bez kosti, valjkasta tiela, pokrit narezkanom 
kožom crvić. Čim je stariji, koža mu je sve bjelije 
ili, bolje modrahno sivkaste boje i manje dlakava, kako 
se vidi u slici 1. 



Slika 1. 


Gdje se toplota zraka kao u Asiji ne mienja naglo, 
žive svilci slobodno u zraku, pa si puzeć od grane do 
grane traže hranu, čim ju nadju, postave se na dolnji 
dio dudova lista tako, da se sunčanim trakovom sa- 
kriju i malo ga po malo ogrizaju. Kod nas to poradi 
nagle promjene zraka nije moguće, pa si moramo u tu 
svrhu odrediti dobru i prikladnu sobu u kući. Ta soba 
ne smije biti odviše izložena sunčanoj pripeci, a ni sje- 
vernim vjetrovom. Treba da je dosta visoka i prozračna 
sa što više prozora, koji dobro zatvaraju. U sobi treba 
da je peć, koja se iznutra loži. Blizu nje ne smije se 
vonj ili ćak smrdež razvijati, niti prašina i dim iz ku- 
hinje, peći ili lule u nju ulaziti. Jošte valja paziti, da 
je bez rupa, kroz koje bi mogli mravi i miševi na svilce 
navaljivati. 

Za vrieme od šest tjedana ne smije u toj sobi nitko 
spavati, pošto je izparivanje dudova lišća a i samih svi- 
laca veoma štetno ljudskomu zdravlju. 

U obće je najbolje, da se iz sobe iznesu sve stvari, 
kojih ne treba za gojitbu svilaca, kako bi što više 
mjesta bilo za postelje, na koje dolaze svilci. 

Za uncu (25 grama) sjemena svilačkoga treba soba 
od 100 kubičnih metara a to je lasno proračunati n. 
pr. : soba je duga 5 metara, široka 4 a visoka 5 , da- 
kle: 5 x 4=20 2 x 5=100 3 . 

Gdje se je već u drugoj polovici mjeseca svibnja 
nadati liepu vremenu, blagim noćim a imademo toliko 
svilaca, da nam pomenuta soba ne dotječe za sve, tad 
smjestimo nešto njih, zadnjih deset dana, pošto su do 
tada dosta ojačali a treba im više prostora, u suhe 
kolnice, sjenike, tavan (nakućje, nahižje), a u velikoj 
nuždi u pojate (štale;. Samo valja paziti, da im ne na- 
hudi kiša, domaće životinje i ptice. Tavan neka je pokrit 
slamom, trstikom ili kukuruzovinom, da im ne bude 
prevruće kao pod krovom pokritim criepom ili limom. 


Postelje za svilce. 

Poslovica veli: „Bez alata nema zanata". Postelje, 
na kojih se goje svilci, puno olakšavaju, da se posao 
stojećke a ne klečeć i čučeć na podu obavlja. Bez njih 
napokon nije moći u malenih prostorijah od 100 ku- 
bičnih metara onolik broj svilaca odgojiti. Takove po- 
stelje može si svatko sam malim troškom napraviti, 
samo valja, da svakomu komadu potrebnu duljinu, ši- 
rinu i visinu izmjeri, da jedno drugomu dobro pristane. 

Postelje, koje se dadu lahko snimati i namještati 
pokazuje slika 2. Otešu se četiri uglasta stupca i u ova 
četiri stupca izvrtaju nuždne rupe u jednakom razmjerju. 

Za lješe duge bar 2'5m. a široke 2m. nasieče se 
rakitovih ili vrbovih, pak i žukovih šiba, pa se liepo 
spletu, kao koševi ili kolne ljesice. Kada se je odre- 
zak) dugo i široko kako treba, tad se okrajci prišiju 
najmanje na četiri mjesta rogozom ili debelim koncem, 
da se ne razpleće i razpada. 



Slika 2. 


Nema li šiba tad se mogu načiniti ljesice od trstike, 
pričvrstiv jednu o drugu špagom i staviti ih u drvene 
oživičine, a nije li pak ni trstike, tad se prave od posve 
tanko izpiljenih dasaka. 

Ovako priredjene postelje treba da su bar 40 cm. 
jedna nad drugom razdaleko, da može zrak izmedju njih 
prolaziti u dovoljnoj mjeri. Najgornja postelja treba da 

je bar 66 — 67 cm. izpod stropa a isto tako i doluja 
nad podom. U sobi obične visine doći će četiri po- 
stelje na stupce. 

Postelje se polag potrebe dižu i spuštaju, stavljajuć 
klince u stupce s protivne strane pričvršćene, a na ove 
opet postelje više ili niže. 

Svaki svilac treba tri puta toliko prostora, kolik 
je s&m dug. A svilac čim izmili, dug je 2‘6 mm * Prema 
tomu valja im broj postelja postaviti. 

Čistoća. 

Tko je naumio gojiti svilce, budi mu znano, da je 
najglavnija stvar kod toga čistoća. Ne podje li komu 
gojitba za rukom, sva je prilika, da je tomu uzrok slaba 
čistoća. „Čistoća polovica zdravlja". 

Početkom mjeseca travnja pobiele se vapnom stiene 
i strop sobe; pod se izpere vrućim lugom (lužijom) a 
zatim opet čistom vodom popere. 

Stupci i postelje takodjer se operu ponajprije u 
vrućem lugu ; a zatim u čistoj mrzloj vodi, ili se stave 
više dana izasebce na kišu i sunce. Prašina s postelja 
i ostalih sprema najlaglje se dade odstraniti vlažnom 
krpom, a dimu bilo iz kuhinje, peći ili lule zaprieči se 
ulaz dobro zatvorenimi vratima, jer dim veoma škodi 
svilcem. 

Neprestanim hranjenjem proizvode svilci mnogo ne- 
čisti, iz koje se kao i iz preostalih rebaraca i kožica 
od lišća izparuje vlaga, koja zaudara, pa i samim svilcem 
veoma škodi, ako se ne odstranjuje i ne čisti, kako valja. 
Svilci ju udišu kroz one mrke rupice, koje se zovu odu- 
šci, kojih je na svakoj strani valjkasta im tiela, razdie- 
ljena na 12 kolutića, rastavljenih zarezom, devet, dakle 
svega 18. Oni nemaju pluća (biele žigerice) kao n. pr. 

konji, krave, ovce, svinje itd. niti škrga kao n. pr. ribe 
za dihanje. Kroz ove oduške ulazi zrak u svilca, pa pro- 
lazi kroz mnogobrojne dielove nutarnjega njegova tiela. 


Toplina. 

Bez topline ne može živjeti ni jedno ustrojno biće, 
dakle ni svilci. Svilci pogibaju od nepoćudna im hla- 
dna vremena. Kada im je prehladno sakri- 
vaju se pod lišće tražeć toplinu, gdje i po- 
gibaju. Okamene se, te ako se prelome nadje 
se u njih svilno tvorivo mrzlo. Zato im to- 
plinu valja nadomjestiti loženjem željezne 
peći ; najbolje one, koja se iz nutra loži. Ova- 
kovom peći se ona nezdrava vlaga postala 
od izparivanja lišća i svilaca laglje odstra- 
njuje. Kad je svilcem toplo, bolje se i brže 
razviju, i radje jedu; no ipak laglje podnose 
i manje im je zdravlju štetna studen, nego 
li prevelika toplina, zato valja imati u sobi 
toplomjer, koji će pokazivati, koliko je to- 
pline u sobi, kakav vidimo u slici 3. 

Toplina zraka u sobi neka ne bude manja od 13 do 
14° R., a opet niti veća od 18 — 19° R. Najbolja i naj- 
ugodnija toplina je svilcem 17° R. i tu toplotu valja 
držati. Na toplinu valja osobito paziti, kada se svilci 
svlače, poslije svlačenja i prije nego se zapredu, pošto 
su slabi i osjetljivi. 

Zračenje. 

U sobi, gdje se svilci goje, neka je zrak čist i bez 
svakoga vonja, koji svatko, čim u sobu stupi osjeća, a 
postaje od izpare izmetina svilaca i lišća. Ništa nije tako 



Slika 3. 

štetno , nego li nezdrav zadušljiv zrak u zatvorenih 
prostorijah. 

Kadgod je liepo vrieme a toplina vanjskoga zraka 
nije pala izpod 13— 14°R., valja danju prozore otvoriti, 
da se sve izvjetri i suh, zdrav zrak, koji svilcem veoma 
godi, u sobu ulazi. Ne škodi kad kad i vrata otvoriti, 
da bude mala promaja, koja im prija, ali ne odveć že- 
stoka. Ako vjetrić popuhuje, te se prozori ne smiju 
posve otvoriti, tad valja, zastrieti cieli prozor tilom, 
koji će ublažiti pirenje vjetrića. 

Svjetlost u sobi nije svilcem škodljiva, samo da 
sunčani traci na njih same ne padaju. Zato valja prozore 
zastrieti zastorom, na pol zatvorenimi rebračami ili 
vratnicami. 

Bljesak i grmljavina im ne škodi, već onaj sparan 
vlažan zrak prije nepogode, a zračiti nije moći, tad 
valja pod sobe hladnom vodom poškropiti, donieti svaki 
dan posudu mrzle vode i metnuti u peć suha trešća, 
više puta danom, ako je odviše vlažno pod i živim va- 
pnom posuti. 

Gdje se ne može peć smjestiti, kao u štaglju, sje- 
nicih, tavanu i kolnicah, zapali se slame ili se naloži 
malo vatre; samo valja paziti, da ne bude odviše dima 
i kakove štete. 


Dobro i loše sjeme. 

Dobro sjeme daje i dobar plod; zato je svilaru 
skrbiti, da najdulje do konca siečnja dobije od pouzdane 
ruke dobro i zdravo sjeme, jer ga ljudi znadu miešati 
makovim sjemenom, koje je veoma težko razpoznati. 
Najbolje je, ako se baviš svilogojstvom više godina, da 
si ga sam proizvodiš. 

Nema točnih znakova, po kojih bi se baš stalno 
dalo opredieliti, koje je sjeme dobro i zdravo. Znakovi, 
po kojih se može bar suditi, da je sjeme valjano, jesu 
ovi: zdravo sjeme ne zaudara, i kad se medju prs x 
zgnječi, dade od sebe svietli priljepljivi sok. 

Može se i platno, na kojemu su jajašca prilieplj^na, 
zaroniti, nekoliko puta u mlaku vodu, da se sve platno 
dobro namoči, pa se onda objesi, da se voda izciedi. Kad 
se je voda izciedila, razgrne se platno po stoKi pa se 
tupim nožem stresu i ostružu sva jajašca i metnu u zdjelu 
hladne vode. Zdrava i puna jajašca utonuti će, a prazna 
će plivati. Prazna se jajašca oberu žlicom (kašikom) 
pomnjivo i bace, jer niesu od koristi, a ona potonula 
prociede se kroz sito, operu toliko puta, dok voda čista 
ne bude, i stave na svjež zrak, da se dobro osuše. 
Odavle stave se opet na kakovo hladno nu ne premrzlo 
mjesto, dok se budu legla. 


Kada i kako se svilci legu. 

Svilci žive o samu dudovu (murvinu) listu i o ničem 
drugom, pa je svilaru skrbiti, da bude imao dosta du- 
dovih stabala za branje lišća. Za gojitbu 1. unce = 25 
grama svilaca treba popreko 600 kilograma lišća, ili 
20—30 odraslih dudovih stabala. 

Kad je većina dudova prolistala, te se više nije 
bojati zime, da bi mogao list mraz naškoditi, nasto- 
jati je, da se jajašca izlegu. — Ne valja leženjem otezati 
odviše, jer prvo izleženi svilci bolje uspievaju nego po- 
zniji. Kasniji od ljetne vrućine lasno u crnu bolest 
upadaju i ginu. 

Leženje počne ovako : sjeme se kroz 4 — 5 dana drži 
u sobi, u koju sunčani traci neposredno ne dopiru i 

u kojoj je čist zrak, ne odveć suh, i toplote nješto preko 
12°R. Nastane li slučajno mrzlije vrieme, ostavi se sjeme 
u ^ istoj sobi, ali valja da su prozori i vrata dobro za- 
tvoreni, da se uzdrži pomenuta toplota. 

Uviek su svilci jači, ako se polagano legu. 


Iza prije rečenoga po- 
stupka sa sjemenom na- 
staje pravo doba za leže- 
nje, koje se na više načina 
obaviti može 

U novije vrieme izu- 
mila se je vrlo shodna 
pećica za leženje svilaca 
vidi si: 4. 

Na okvirićih te pećice 
aa, razastire se sjeme; bb 
su otvori, kroz koje iz- 
vanjski zrak ulazi u tu pe- 
ćicu; c je svjetliljka ulje- 
nica, d dimnjačić, kojim 
ugrijani zrak izlazi; e je 
toplomjer. 

Da si nutarnjost što bolje 
predočimo, pregledati ćemo 
prorez te pećice, vidi si: 5. 
aa, su okvirići na kojih se 
sjeme razastire; bb, su odu- 
šci za strujenje zraka: CC 
prostor za obhodnju toploga 
zraka, a je u pećici plitka 
vodom napunjena posudica, 
jer je dokazano, da jajašca 
(sjeme) kroz sitne cjevčice 
(ljuske) izparivaju vodenu 

paru i to osobito prije, nego što će izmiliti. To je izpari- 
vanje štetno za svilce, pa valja za vlagu u sobi skrbiti. 
Napokon vidi se d dimnjačić, kojim izlazi ugrijani zrak. 

Sjeme (jajašca) se razastre po okvirićib pećice, koj 
je prije ugrijana uljenicom sviećom do 14°E. Paziti 
valja, da se svieća ne ugasi i toplota ne umanji. 

Poslije trećega dana podigne se pomnjivo sideća 
malko više, da toplina bude do 15°E. Svakoga slieđećega 
dana valja toplinu povećavati podižuć svjećicu za l x / 2 
stupnja, dok dodje do 18°E. 

Ovu toplinu valja uzdržati, dok sjeme ne postane 
svietlo modre boje i onda ako zahladi, jer bi svilci 
siegurno već u jajašcih poginuli ili bi bil</ zlih poslje- 
dica iz umanjene topline za svilce. 

Čim se opazi svietlo-modra boja, početi će jutrom 
slieđećega dana svilci izmiljavati, a tada valja toplinu 
opet na 19°R. — 20°R. povisiti, ali više ne. 

Ovo je jedini i najbolji način leženja, kojim se ne 
gubi ni malo sjemena, a radjaju se zdravi svilci. 

Ovakovu pećicu valjalo bi, da imade svaka obcina 
ili škola, pa bi se njom leženje svilaca za cielu obcinu 
obavljati moglo. 

Tko nema ovakove pećice, valja da sjeme postavi 
u dobro prozračenoj sobi od peći nešto po dalje, kojom 
se gore pomenuta toplota postupno proizvadja danomice 
za V 2 ili za cieli stupanj. Posuda vodom napunjena i toplo- 
mjer ne smije takodjer manjkati. 

Ovaj način leženja sjemena nije loš, ali se svilci iz 
svih jajašca ne izlegu, već ih mnogo po zlu prodje. 

U Primorju i u Italiji nemaju obično nikakove 
peći, već uzmu papir ili platno, na kojem je sjeme pri- 
liepljeno, pa jedan arak metnu na drugi tako, da na 
prvi arak čista strana drugoga, na ovoga trećega itd. 
dodje; gornji se sasvim pokrije čistim arkom. Krajevi 

svih araka ujedno se zaviju, da svilci, što izmile iz 
sjemena, ne iziđu pa se ne izgube. Ovako priredjene 
arke metnu u rubac ili ubrus i zamotaju, pa ih nose 
danju na svom tielu i paze pri tom, da se ne uznoje i 
tim sjeme ne pokvare, a kada podju spavat, metnu opet 
pažljivo sve u postelju, gdje spavaju, medju slamu ili 
uzglavje. 

Tu je, istina, stalna toplota, ali previsoka, a ne 
manjk^ni vlage; ali što se tiče čistoga zraka vrlo je 
sumnjivo, pa su svilci obično nezdravi, kao i onda kad 
se stave preblizu peći ili ognjištu, ili na suncu, da tobož 
brže izmile 

Obično peti dio sjemena ne valja. A ako je leženje 
pravilno bilov tad će se od 1 unce = 25 grama sje- 
mena dobiti 35.000 — 50.000 svilaca. 


Što je činiti, kada svilci izmile. 


Svilci izmile iz jajašca jutrom oko 5—8 sati. Čim 
je sedam sati, pokrije se sjeme finim šuplikastim pa- 
pirom ili Engleškim tilom, a na ovo se ozgor stavi ne- 
koliko nježnih, mladih dudovih listića 2 — 3 cm. razdaleko. 
Vidi sliku 6. 

Po prilici za dva sata poslije skupit će se na tih 
dudovih listićih mladi svilci. Ove listiće jedan po jedan 
valja prenesti i poredati na čist arak papira, te tako 
prenesti u sobu odredjenu za gojitbu, a toplu 18°R. 

Dudovi novi listići postave se na til, da se na njih 
sakupe još preostali svilci, pa se opet tako š njimi postupa. 

Gdje koji svilci izmile i poslije podne, ali ti su 
slabi, te nisu za gojitbu; zato ih treba baciti. 

Svilce, koji su prvoga dana izmilili, valja staviti na 
treću postelju odozgor i zabilježiti brojem 1. 

Drugoga dana zorom postupa se sa izmiljenimi 
svilci, kao i prvoga daua, pa ovi se prenesu na drugu 
postelju odozgor i zabilježe brojem 2. 

Trećega dana postupa se sa svilci kao prvoga 
drugoga dana, a prenesu se na postelju prvu o 
i zabilježe brojem 3. 

Svi svilci treba da izmile jutrom u tri dana i 
svaki za sebe polože, da se ne pomiešaju. 


Sve svilce poslije izmiljene valja baciti, jer su 
nezdravi. 

Kada se svilcem hrana daje, valja staviti u red 
listić do listića po papiru, koji će za kratko vrieme biti 
pun svilaca. 


Slika 6. 


Ako su svilci, čim su se izlegli, crni kao baršun, 
tada je mlado leglo zdravo, a ako su crvenkasti, tad 
su nezdravi te ih valja baciti. 


Svilce treba jednaciti. 

Nikako ne valja svilaca, jednakih s nejednakimi 
miešati; jer će to proizvesti nered i štetu. 

Iz mnogih bi čahurica leptir izmilio, dok se još 
nekoji svilci ne bi ni zapreli. Nije čudo, ako se čuje 
od svilara i svilarica, kod kojih se što takova sluči, da 
je svilarenje mučan posao. 

Istina, svilci ne izmile istoga dana, pa niesu ni svi 
jednako veliki, no toj nejednakosti može se donekle 
pomoći. Neka svilci u isto vrieme jedu, spavaju, svlače 
se i zapredaju. Primjerena toplota, čistoća, redovito i 
dobro hranjenje pospješuje razvijanje svilaca, dočim ih 
hladniji zrak i slaba hrana zaustavlja u tome. Oba ova 
protivna sredstva valja upotrebiti kod jednačenja svilaca 
i to odmah nakon trodnevnoga leženja zasebice, da već 
kod prvoga svlaka budu — izim bolestnih i kržljavih 
— jednaki u svemu. 

Topline u sobi od 18° E. ne valja umanjivati niti 
hladnijega zraka po kući tražiti. 

Svatko je bez dvojbe opazio, da je u svakoj sobi, 
bila ona grijana ili ne izpod stropa veća toplina, nego 
što je iznad poda. Zato se metnu mladji i manji svilci 
na najviše postelje, da im je toplije, a i bolje se hrane, 
da brže rastu. Najveći pak stave se na najniže postelje, 
da su nešto u hladnijem zraku i manje im se hrane 
podaje. Tako trebati će postupati do prvoga sna. 


Svilčeva hrana. 

Prije već rekosmo, da je za svilce jedina hrana 
dudovo lišće. No najbolje je i najzdravije za mlade i stare 
svilce od bieloga duda, što no mu je plod biel. 
Samo u njemu nalaze se sastavine, koje treba svilac za 
hranu svoju, pa što se njim češće i bolje hrani, to brže 
raste, zapreda se, a od tuda eto i više i finije svile. 

Svilci u naravnom stanju tada istom lišće ogri- 
zaju, kada ne stane rose i zrak se nešto ugrije, jer 
mokro i hladno lišće prouzrokuje bolesti. Usta u svilca 
nalaze se na dolnjoj strani glave, koja izgleda kao mrka 

crna kapica, a na ovih su opet vilice, koje se sastaju 
sa strane i kojimi hranu pregriza. 

Koje za kretanje, koje za zgodan namještaj lista, 
što ga kani ogrizti, ima svilac na dolnjem dielu tiela 
a prvih trih kolutićih do glave 6 člankastih sa papci 
na krajevih pravih nogu; tri sa svake strane. Da se 
svilac pak čvrsto prihvati, tako rekuć priliepi kao pi- 
javica za list ili hvojku, u pomoć su mu opet one me- 
sate, kožate, sasvim pljosnate bez članaka sisice ili pa- 
noge, pravo samo nabori, što se vidjaju na 5 kolutića 
dolnjega stražnjega tiela. 

Lišće, kojim smo naumili svilce hraniti, treba pomno 
pregledati svaki put, da nije prestaro prama razvitku 
svilaca ; da nije odviše hladno, mokro, prašno, uvehlo, po- 
žućelo, namrzkano, jer je takovo štetno zdravlju svilaca. 

S prvince podava se nježno mlado lišće sa odrasla 
duda. To rado povene i osuši se brzo, ; pa zato ga je 
najbolje sačuvati u čistu ne pretrpanu loncu, koji ne 
smije biti na hladnu mjestu. 

Za mlade svilce u prvoj i drugoj dobi dobro je, 
da se mlado lišće razreže, jer mladi svilci žive od do- 
broga soka, što ga sišu. Rezati ga valja onaj čas, kad 
idemo svilce hraniti, jer se inače osuši na krajevih. 
Nož, kojim se lišće rezalo, valja svaki put dobro otrti, 
jer bi zardjao ; a to bi škodilo lišću, koje bismo po- 
slije rezali. Svakim danom može tako rezano lišće biti 
veće sve do treće dobi, kad im se daje cielo. U petoj 
dobi može se a i bolje je podati lišća na hvojkah vidi 
sliku 7., jer se na njih rado penju, cieli list pojedu i 
na ogrizenoj hvoji odpočivaju, godi bo im hladan uzduh. 

Zdrav svjež list ima cio obod i čim se poda svil- 
cem za hranu odmah počnu nanj’ gmizati. 

Uz potoke, bare, močvare i mršavo zemljište du- 
dovo je lišće vlažno, vidjaju se na njemu duboki zarezi 

i jako je izprskano, pa tako rosan i mokar list nije za 
hranu, jer im je škodljiv. 



Slika 7. 

Lišće valja uviek brati poslije podne, kad zahladi, 
i jutrom, kad već iz njega rosa izhlapi, a nije odveć 
velika žega. 

Ako su možda dva tri dana izasebice kišovita, 
mora svilar brati i mokro lišće. Mokro lišće neka ne 
gnjete u vreću nego u košare neka rabio meće. Kod 
kuće neka ga razgrne po tlu, na pedalj debelo, da se 
ne zapali, neka ga više krat prebaci, kako će prije iz 
njega voda izhlapiti. Ćuti li svilar, da će biti kiše, tada 
se lišća više nabere i stavi na hladno mjesto, ne blizu 
staja, da ostane suvlažno i svježe a da se ne zapali ili 
ne uvehne. Ne valja lišće brati po odveć velikoj žegi 
niti više nego ga treba za dva obroka, jer lišće uvehne ; 
a takova kao ni zapaljena lišća ne će svilci jesti, pa 
bili još tako gladni. 

Prašno lišće dudova posadjenih kraj drumova ta- 
kodjer je štetno svilcem ; ali primoran svilar njime svoje 
svilce hraniti, otrti će ga dobro krpom prije nego će 
ga dati svilcem za hranu. 

Poćme li se s kojega duda lišće obirati, valja ga 
sasma brati, a ne samo polovično. 

Kad se podaje danomice 6 — 8 puta — osim u vrieme 
spavanja i svlaka — svilcem hrana, valja znati, da je bolje 
češće a manje davati, nego riedko a mnogo. Lišće valja 
što je moguće jednako razastrieti po posteljah. Za mrzlih 
dana svilci jedu manje, nego li za toplih; zato obroke 
valja tako urediti, da im se ne daje novi obrok, dok 
niesu prvoga dobro obrstili. 

Doba svilaca. 

Život svilaca traje samo 32 — 35 dana. Budue da 
vrlo mnogo jedu, rastu izmedju svih živinica najbrže. 
Buduć im se koža ne može toliko razširiti, koliko im 
tielo raste, zato im se pojavlja izpod stare kože nova, 
koju pet puta za svoga života obnavljaju. 

Vrieme, dok svilci prvu kožu svuku, zove se prvo 
doba. To bude obično peti dan, iza kako su iz ja- 
jašca izmilili. 

Peti dan jedu manje, miču glavom amo i tamo, 
pri tom se priliepe panogama, zatim utrome, dignu 
prednji dio tiela u vis i tako strše i čame, a ne gi- 
blju se. Jasnije predočuje nam to slika 8. 



Kada su svilci u takovu stanju, veli se obično da 
spavaju ili da su bolest ni. U isto vrieme, kada je 
svilac u tom stanju, postaje mu glava bjelija, a gornja 
koža nešto više napeta nego što je bila prije. Glava 
postaje dakle sve to veća, pa pošto u toj koži nema 
za nju dovoljna prostora, povuče ju u prvi kolutić tiela, 
a kad i tu ponestane prostora, pokaže se na njoj neki 
smedjasti znak, kao na tri ugla. Kad se glava sasvim 
razvije, pukne stara koža izmedju glave i prvoga kolu- 
tića, a tad se počme svilac stiskati i pružati, pa tim 
sve više i više izlaziti iz svoje stare kože, dok se ne 
pokaže mnogo veća glava a za ovom naskoro i prvi ko- 
lutići tiela sa prednjimi nogami. Okolo 10 — 15 časova 
traje taj posao a zove se svlačenje. San i svlak traje 
puna 22—24 sata ili jedan dan a da živinica ni ne jede. 

Čim se je svilac oslobodio svoje stare kože odpo- 
čine od napora, vlažan je, koža mu nije više napeta i 
biela, već nabrana i tamna, a boje je žuto crvene i 
prljave 

I. doba, iza kako svilci iz jajašca izmiliše, 

traje do prvoga sna i svlaka 4 7* dana 

San i svlak traje 1 

II. doba do drugoga sna i svlaka traje . . 4 „ 

San i svlak traje 1 

III. doba do trećega spavanja i svlačenja traje 47 2 „ 

San i svlak traje 1 

IV. doba do četvrtoga spavanja i svlačenja traje 6 7 2 ,, 

San i svlak traje 17 

V. doba traje do zapredaja 7 — 8 „ 

Ovdje valja znati, da sve dobe niesu svakad i svi- 
gdje jednake, već zavise 0 vremenu, hrani, pomnji i 
radu, da napreduju ili nazaduju. Mogu potrajati 44 — 50 
dana do zapredanja. 

Mnogi svilac plati tad glavom ili se u njemu ra- 
zvije klica bolesti, koja će ga utamaniti prije nego li 
dodje do podpuna razvoja. 


'v' 

Sto je činiti za spavanja i svlačenja svilaca. 

Kad nastane doba spavanju i svlačenju, potrebna 
je osobita pažnja 22—36 sati. 

Doba sna, kako je već prije rečeno, poznaje se po 
tona, što se svilci priliepe panogama, utrome i dignu 
prednji dio u vis i tako strše čame i ne giblju se. 

Spava li većina svilaca, tada ne jedu ništa i ne 
treba im podavati lišća. Onim pako, koji ne spavaju, 
ako ih je malo, poda se lišća. No najbolje bi bilo, da 
se prenesu sa svoje dosadanje postelje na drugu, koja 
se ne nalazi u spavanju. 

Dok svilci spavaju, ne smiju se uznemirivati, pa 
zato valja paziti, da se postelje kojim god načinom ne 
uzdrmaju i svilci ne uznemire. Uznemirivanje je Često 

uzrok, da se kolanje nutrnjega soka pretrgne i da se 
tako dade povoda bolesti, pri kojoj se sok na nekih 
mjestih sgustne i skupi. 

Da je san prestao, poznaje se po tom, što svilci 
začmu kretati i micati, tražeć hranu i po starih kožica, 
koje je vidjeti po posteljah. 


Čišćenje postelja i razredjivanje svilaca. 

Postelje valja dobro čistiti. Odstraniti valja sa poste- 
lja nečist od svilaca, vlažne ostatke od lišća, lišćem za- 
trpane poginule svilce. Pošto opet naglo rastu, trebaju 
sve više i više prostora; zato je nuždno, da se postelje 
svaki dan redovito čiste i svilci razredjuju, da svaki 
imade toliko mjesta, kako će se moći slobodno kretati, 
da se drugoga ne dotakne. 


a 

ooooooo 

ooooooo 

ooooooo 

ooooooo 


b 

boo 

ooo 


Slika 9. 

Čišćenje i razredjivanje do prve dobi nije nuždno, 
jer je tad još malo nečisti, a i sitno srezano lišće brzo 
se osuši, da ne prelazi u trulež, već ga treba zašilje 
nim drvcem bar za palac razširiti. 

Da se posao više nego na polovicu smanji, nuždni 
su kao najprikladniji i najjeftiniji probijeni arci papira 
vidi sliku 9 a i b ili mrežice. Do sada su svilari i svi- 
larice istina i bez probijenih araka i mreža gojili i 
Čistili svilce, ali zato su se kud i kamo više mučili i 
trošili, prebirajuć jednoga po jednoga svilca, čisteć ih 
i prenoseć s jedne postelje na drugu. 

Probijeni arci su dvovrstni prama veličini i rastu 
svilaca. Prva vrst a papir s manjimi rupami upotrebljuje 
se od prve do treće dobi a dug je 39 cm. i širok 28 
cm.; druga vrst b rabi od treće dobi do zapredanja i 
papir je dug 53 cm. a širok 35 cm. 

Ovakove arke može si svatko sam lasno načiniti 
probojcem, a mogu se i kupiti. 

Mreže se mogu malo gdje za tu svrhu kupiti, pa 
da bi se i kupile, pitanje je: hoće li biti upravo pri- 
mjerene posteljam. 

Za nabavu tih mreža ne treba si mnogo trti glave. 
U selu ima djevojaka, koje su svršile pučku školu i koje 
znadu mrežkati, pa će ovakove mreže lahko napraviti, 
ako je volje i mara. Tomu poslu svatko će se rado 
pridružiti ili da pomogne ili da ondje gleda. Osobito 
u zimsko doba, kada toliko posla nije, lahko je dobiti 
pomoćnika i gledalaca čim postigavamo dvoje: naučiti 
ćemo nekoje što i kako treba pri odgoju svilaca raditi, 
a može biti i potaknuti koga, da se dade na samu go- 
jitbu u svojoj kući. 

Mreža se plete, kao što i ona za ribe ^)d uzice, 
vrpce i debela konca, kojoj (zamke), rupe neka budu 

tako široke ili uzke, da pristaje u svaku njih prst me- 
zimac (mali prst). 

Mreža treba još jedan put toliko, kolika je postelja. 

Ovako spletene mreže niesu još za posao, već im 
valja svakoj još na kraju provući kroz rupe šibku (pa- 
licu, štap; debelu kao što su oka na mreži, a po sriedi 
prama obim krajevima opet dvie šibke. Na ove šibke 
pritegnu, učvrste i svežu se na rupicah mreže, pa će 
tad biti razapete i gotove za posao vidi sliku 10. 



Slika 10. 


Kad su priredjene druge čiste, prazne postelje, tad 
se drugi dan u jutro, prije nego će se svilcem hrana 
dati, prostru preko svilaca pomenuti probijeni arci ili 
mreže, a tad se pospu cielim nerezanim lišćem svaki 
put, baš kao kad obično hranimo. 

Za pol sata najdulje opaziti ćemo, da je .većina 
svilaca kroz rupe papira ili mreže gore na list izpuzila; 
pa čim to opazimo, dignuti ćemo papir ili mrežu lišćem 
i svilce na njem i prenesti na drugu čistu postelju, 
ostaviv arke ili mrežu pod njima, pa ove opet hraniti 
rezanim listom do četvrte dobi. 

Na preostale svilce postave se drugi arci ili mreže, 
pa se postupa, kako je prije rečeno, samo se ovi svilci 
ne stavljaju k onim, koje smo prije digli, već sasma za 
sebe napose. 

U petoj dobi moći je čišćenje i tim olakšati, da 
svilcem podajemo hranu na hvojkah i grančicah. Ove 
hvojke meću se dva put po širini postelja, prekrstiv ih 
tako da bude od njih kao debeo ali šupalj steralj, kroz 
koji može zrak strujati, a nečist sama sobom propadati, 
da se može svaki dan izmesti. Prije nego će se na gran- 
čicah svilci prenesti, valja grančicami bez bojazni za 
svilce potresti, da sav smrad spadne, a oni se pano- 
gami drže čvrsto najgornjega lista. 

Kod prienosa svilaca iz dosadanjih na druge postelje, 
ne će se svi popeti na papir, mrežu ili hvojku, već će 
ih više ili manje ostati. Preostale svilce valja svaki put 
pomno razgledati, i zdravim podati lišća, da se popnu 
nanj, kako ćemo ih moći prenjeti u njihovo društvo. Koji 
spavaju, one ćemo prenieti k onim, koji se nalaze još u 
istoj dobi. Nekoji će biti možda bolestni, cielo im tielo 
crno, bliedo, pjegavo, nabuhlo žuto, a odstraga im izlazi 
gust ljepljiv sok, ili su odveć mali prema ostalim. Ova- 
kovi se svilci bezodvlačno pokupe i bace na djubre, da 
ne bi jedan bolestan okužio drugih više. 

Postelje se iznesu podalje od sobe, u kojoj se svilci 
goje, operu i osuše, a izmet se baci na djubre (gnoj). 

Bez redovitoga dnevnoga čišćenja postelja nema 
o umnom svilarstvu ni govora. 

Kadi lagljega odgoja svilaca kažuje potrebne dnevne 
radnje ova tablica: (Vidi prilog str 45). 

Bolesti svilaca. 

Bolest svilaca dade se težko izliečiti, jer za njih 
nema lieka u ljekarnah. Zato će brižni svilar i svilarica 
nastojati predusresti tim bolestim strogim vršenjem prije 
pomenutih naputaka. 

Dok je još svilac mal, vidja mu se na predzadnjem 
kolutiću gornjega tiela ozgora upravljen šiljast repić, 
koji se zove i ostruga. Na dnu repića počimlje ledj- 
nji sud, koji se proteže duž cielih ledja. Kod odrasla 
svilca proziran je, kroz kožu izgleda kao kakov trak, 
sok vrije i neprestano bije iduć redovito pod kožom 
amo i tamo, baš kao bilo na našoj ruci ili nihalo od 
sata. On je za svilca to, što za nas ljude srce. Isti sok 
dieli se u svilno tvorivo i u nepotrebito što izbaci. 
U bolestna svilca toga nije opaziti. Po njem se dakle 
poznaje, ako pravilno bije, da je svilac posve zdrav. 

Kad se zdravim i odraslim svilcem hrana poda, 
otimaju se za list i žure se jedeć, a siti liepo odpočivaju 
na hvojkah a pod vratom su čisti, žuti i prozirni. 

Bolestni svilci tromi su ; kad im se hrana poda, ne 
idu veselo na nju, pa ako ih bolje promatramo, opaziti 
ćemo, da nekoji imadu bolest pjegastu, ili crnu vapne- 
nastu, suhu i žutu. 


Pjegava bolest. 

Pjegava bolest nalazi se već u sjemenu i prielazi 
od roda na rod. Svilci izleženi iz takova sjemena ljeniji 
su, ne će tako slastno da jedu kako zdravi, pa. zato 
zaostaju u svom razvitku i što dalje sve kašnje ulaze u 
svoje dobe i svlače se, pa ako i dodju do zapredanja, 
biva to istom iza 40 — 50 dana; no obično ostaju izpod 
lišća, gdje ih sve više i više pogiba. 

Pjegasti svilci imaju poslije treće ili četvrte dobi 
tamno crne pjege manje više razprostrte po površini i 
oko cieloga sgurena tiela a najviše kod glave, pravih 
nogu i repića, koji je na vrhu kao opaljen. Poginu obično 

poslije četvrtoga svlačenja ili još prije, a često i u ljuski 
jajašca. Takova svilca vidi naslikana A. 

Uzrok tim bolestim jesu neke sićušne gljivice, koje 
se za vrieme zime ne umnožavaju ; ali čim se pripravlja 
sjeme za leženje počimaju se već i one umnožavati, 
veoma brzo trujući tielo i krv svilaca. 

Nečist pjegavih svilaca jest prljava poput tih gljivica, 
pa ako oprljaju takovim list pokraj sebe, a zdravi hrane 
željni svilci ga stanu ogrizati, počmu se odmah u nji- 
hovu tielu množiti i razvijati te gljivice. Pjegava bolest 
je priljepljiva i neizlječiva, pa zato valja takove svilce 
pomno tražiti, sakupljati i daleko od kuće bacati. 



Slika A. 


Nije li ta botest odveć razvita, može se svilac i 
zapresti a iz njegove se čahurice izleže leptir pun tih 
gljivica a ženka iznese isto tako jajašce puno gljivica. 
Vidi se dakle, da je ova bolest prolazna a predusreti joj 
se može načinom, kojim se proizvodi donekle sjegurno 
zdravo sjeme, kako će se to kašnje kazati. 

Ova bolest bila je po cieloj Europi, te je zadala 
velik udarac svilogojstvu, a i sada je, pošto je prilje- 
pljiva, skoro nemoguće dobiti sjemena, koje bi bilo 
posve čisto i prosto od pjega. 


Crna bolest. 

Svilci, koji imadu crnu bolest, u početku su posve 
mlitavi, te se skoro i ne miču, ne jedu, stražnje noge 
im stoje natrag koso, posljednji kolutić na tielu je pre- 

vit i straga zamazan nekom priljepljivom stvarju. Istom 
kada je bolest u dobrahno mah preotela, vide se na 3. i 
4. kolutiću od glave mrke pjege, koje postaju sve crnije, 
dok za 12 sati sasma ne pocrne i svilac napokon za 48 
sati ne pogine. Poslije nekoliko sati cielo se tielo pre- 
tvara u crnu blatnu tvar, koja grdo zaudara, ako se malo 
čim dotakne. Vidi sliku B. 

Ovoj bolesti krive su takodjer sitne gljivice, koje 
prelaze zrakom iz bolestnih na zdrave svilce, nahodeće 
su u blizini; pa i čovjek ako si ne čisti i ne pere ruke, 
prenaša takovu bolest. Crna je bolest priljepljiva. 



Slika B. 


Crna bolest je najopasnija, jer uništi sve svilce, a 
pojavljuje se u pravoj svojoj slici tekar 2 — 3 dana prije 
zapredaja, kada se očekuje nagrada za uloženi trud 
i trošak. 

Povod ovoj strašnoj bolesti obično su svilari sami, 
jer ne proizvadjaju zdrava sjemena; ne čuvaju sjemena 
na takovu mjestu, koje nije čestoj promjeni toplote pod- 
vrženo. A zna joj biti povod i odveć rano leženje sje- 
mena; leženje sjemena u većoj od 18 — 20°R. toplote; 
leženje u nevrieme; podavanje mokra ili uvenuta lišća. 

Ova bolest prielazi iz roda na rod itd. 

Brižno hranjenje svilaca i dobro zračenje sobe, 
gdje se svilci goje, zaprieči pogibanje svilaca. 

Često se je kojemu svilaru — bar sam to kod 
mnogoga opazio — dogodilo, da je svilce bolestne 
pobacao na gjubre. Slučilo se je za dva dana, da je 

prošao mimo gjubra tko i opazio pod lišćem svilee, 
koji su bili još živi, pa ih skupio i nosio kući, poka- 
zujuć ih onim, koje je susreo a ovi ih opet sažaljivali; 
podao im svježega lišća, pa najvećim veseljem javio svo- 
jim susjedom — na sramotu prvanjega gojitelja — da 
su se oni svilci na smrt odsudjeni radi crne bolesti opo- 
ravili, i izpreli čahurice, da nije željeti bolje. 

Takovih svilaca ne valja pobirati. 


Vapnenasta bolest. 

Vapnenasta bolest pojavljuje se poslije četvrte dobi 
pred samim zapredajem. Na okrajcih svakoga kolutića 
vidjeti je crljene ružičaste pjege, pa kada je bolest raz- 
vita, postaje svilac malo po malo sve tvrdji, kao vosak, 
i to najprije na najzadnjem kolutiću; na zarezih izmed 
kolutića opaziti je bjelkaste crte, koje se sve većma 
šire i čim se pojave , već je svilac mrtav pokriven 
bielim prahom i postane tako tvrd, da se može kršiti,, 
kao kreda. Vidi sliku C. 



Slika C. 

Bolestne svilee valja pomno prebirati i odstranji- 
vati, jer je bolest priljepljiva a povod su gljivice, koje 
nosi svako i najmanje povjetarce na lišće. Ove gljivice 
zdravi svilci brstec zajedno sa lišćem pojedu i tako 
se okuže. 

Ove gljivice udju u postelje i ostale sprave, puko- 
tine zida i poda, i tu preko zime čekaju na zdrave svilee, 
da ih okuže. 

Opazi li se vapnenasta bolest na svilcih u većoj 
mjeri, dobro je godinu dana obustaviti gojitbu, pa sobu 
pobieliti, a pod, postelje i sprave vrućim lugom sprati, 
— pošto život tih gljivica traje samo godinu dana. 

Bolestan ali ne sasvim vapnenasti svilac može se i 
zapresti, ali čim se počme pretvarati u leptira ili pogine 
ili snese jajašca, koja niesu bolestna; pa zato vapne- 
nasta bolest nije nasljedna. 


Suha bolest. 

Suha bolest, sušica, omiljavica, nesvjestica opaža se 
na svilcih obično poslije treće i četvrte dobi, a riedko 
kada već poslije druge. Takovi svilci spavaju nepra- 
vilno, a kad se probude, ne će da jedu, pa i ne rastu, 
već se suše i ginu a koža im postaje sve više mrka. 
Od straga a kad kad i iz usta ciedi im se nekakov 
manje više prozračan i liepiv sok, kojim prlja lišće, a 
koji postaje na zraku smedj. Vidi sliku D. 



Slika D. 


Svilac ne crkne i ne pocrni i ne pretvori se u blato, 
već se stisne, a izgleda kao zemlja. 

Uzrok toj bolesti je nebrižno čuvanje sjemena preko 
zime, i zla gojitba svilaca u prvoj dobi. čestim razre- 
djivanjem i odstranjivanjem svih tako bolestnih svilaca 
dade se ta bolest ograničiti. Suha bolest nije niti iz 
daleka pogibeljna, kao pjegava ili crna. 


Žuta bolest. 

Žutica, žuta bolest pojavljuje se ponajviše u petoj 
dobi, a riedko kada prije. Žutičavi svilci živahni su, 
koža im je sjajna, na kojoj se vide žute pjege, koje 
postaju sve veće i veće, pa akoprem ništa ne jedu, 
veliki su i nabubreni sve više i više, dok im se koža 
ne dade više nategnuti, pa izmedju kolutića pukne, a 
kroz pukotine izlazi krv, koja se vuče po lišću i tu 
zaudara. Vidi sliku B. 



Slika E. 


Oim žutičavi svilac pogine, pocrni i zaudara, ali 
ne onako, kao od crne bolesti. 

Uzrok toj bolesti, koja nije ni malo pogibeljna, nije 
još dobro poznat; no misli se, da je tomu uzrok odviše 
vlažan zadušljiv i mrzao zrak. Malo kada prouzrokuje 
veliku štetu, dapače vješti svilari zaključuju, kad opaze 
žuticu medju svojimi svilci, da se ne će druge bolesti 
pojaviti, te su sigurni, da će imati izdašnu korist uza 
svu bolest. 

» 

Neprijatelji syilaca. 

Svilaru i svilarici mogu nanieti štetu neprijatelji 
svilaca a to su: 

Miševi, koji rado glave svilaca odgrizaju i žderu. 
Mišje rupe valja brižno zatvarati i mišolovke noću 
postavljati. 

Mačke i psi ne smiju se k svilcem puštati. 

Vrabci i lastavice odnašaju često mnogo svi- 
laca za hranu svojim mladim. Valja biti na oprezu i 
prozore zastori zastrieti. 

Muhe i ose legu rado svoja jaja na svilce, uba- 
daju i uznemiruju ih, zato valja paziti i ništiti ih. 

Mravi navale često u cielih čoporih osobito po 
noći, uznemiruju i progone svilce do čahurica. Pokraj 
rupe odkuda izlaze postavi se vlažna spužva posuta še- 
ćerom, u koju će veselo ul jesti. Jutrom se spužva s mravi 
baci u vruću vodu i opere od crknulih živinica. 


Z a p r e d a j. 

Milina je doista gledati svilce, kako poslije četvr- 
toga svlaka mnogo i neprestano jedu a pri tom se čuje 
šum ogrizavanoga lišća, kao da tiha kišica rominja. 
Iza ovako učinjena ovećega posla i truda četvrte ili naj- 
dulje pete nedjelje a 7—9 dana iza četvrtoga svlaka 
u jutro opaziti je, da svilci ne jedu, da su izbacili po- 
jedenu hranu, nešto su postali manji, miču glavom ne- 
prestano, plaze po krajevih postelja amo tamo podižuć 
prednji dio tiela časomice u vis, kao da nešto traže, 
niesu više modrahno sivkaste boje već prozirne kao od 
stakla a pod vratom su žute. 

Svilaru i svilarici budi tada prva briga, da svilce 
valjano razriedi, a da ne dodju u gusto i da ima bar 
svaki tri put toliko prazna prostora oko sebe, koliko ga 
sam zauzimlje ; da je dalje što bolja čistoća, zračenje, 
a toplo ta se podigne na 18—19° R. Kod ovako povišene 
topline razvija se zapredanje pravilnije i hitrije a svilci 
se brže pretvaraju u ličinku i napokon u leptira. 

Valja zatim prirediti grmlje ili kite od grabrovine 

3 


34 


s lišćem, jesenovine, grančice hrastove, grmlje od smilja, 
u kojem vrlo rado svilu predu, a gdje nije tako lasno toga 
dobiti, tad od slame ražene, pšenične, ovsa i repice, 
metle korovače i brezovače. Samo valja paziti, da to sve 
bude sasvim suho i već prije pripraljeno za tu svrhu. 

Uzme se grmić od grabrovine s lišćem ili rukovjet 
slame i sveže se na kraju dugom ovlaženom slamkom 
ili likom od duda i prireže na krajevih nešto dulje, 
nego li su postelje jedna nad drugom udaljene, a da 
izgleda kostrušavo kao metla, pa se postavi medju dvie 
postelje i tako se dalje radi, dok se cieli prostor ne 
izpuni Vidi to na slici 2. 

Dok je svilar i svilarica navedeni posao obavljao, 
popeli su se već nekoji svilci na grmlje i s onima dvjema 
ovećima i dviema omanjima pipcima (rozčićima), što 
se vide kraj ustiju, traže i njuše shodno mjesto, na ko- 
jem će presti svilu; pače kod nekojih je vidjeti, da 
i izpod ustiju medju pipcima iz male bradavice izlazi 
svilen konac, koji se za njimi povlači. 

Čim tako nadju na grmlju u svojih kutićih po 
grančicah zgodno mjesto za zapredaj, započmu se za- 
predati. Ujamčiv se svilac sa nekoliko nepravilnih niti 
(ujamaka) medju granjem, spusti iz sebe neku zelen- 
kasto žutu tekućinu i najposlije nekoliko kapi, kao voda 
bistroga soka i tad je neprekidno u poslu, dok si ne 
zgotovi oko sebe koliko golubinje jaje velik gust i dug 
zapredak, komu je ime čahurica, galetaikokon, 

Za vrieme predenja ne valja, da se postelje stresaju 
i tim svilci uznemiruju, jer bi bile čahurice nepravilne. 

Praznine izmedju pojedinog grmlja odozgor popune 
se slamom ili blanjevinom (hoblinjem) malo po malo, 
samo u sriedi ostavi se prazno, da može oko svilaca 
zrak strujati i da još jedućim svilcem bude više pro- 

stora, kako će se ukloniti lišću od zapredajućih se svilaca 
smočenu, koje im zdravlju škodi. 

Za 48 sati pojedini, a za tri do četiri dana, ako ih 
ništa ne smeta i ako se ne snizi toplota, svrše skoro 
svi svilci svoj zapredaj polažuć niti pravilno, da iz- 
gledaju kao brojka 8, krećuć se pri tom da čahurica 
bude na svih stranah jednako čvrsta. 

Moći se je ovako osvjedočiti, da li je čahurica go- 
tova: uzme se čahurica, što se izmedju posljednjih za- 
prela medju dva prsta i vidi se, je li na oba kraja 
jednako tvrda ili mehka po svoj površini. Još je bolje 
ako se čahurica oštrim nožem prereže i ličinka neozle- 
djena iz nje izvadi i ogleda. Ako je bjelkasta ili žu- 
tkasta, a koža mekana, tada nije još dozrela te se počeka 
još nekoliko dana. dok čahurice postanu tvrde i mrko 
crvenkaste boje. Ova je boja znak, da je koža ličinke 
postala tvrda i da se kod prienosa ili premještaja ne će 
ozliediti. Da je čahurica gotova, pozna se i po tom, 
ako se njom pokraj uha mahne, pa u njoj na način 
jezgre manduline (badema) šuška. 

Osmi dan iza kako se je svilac zapreo, izvadi i 
razreže se grmlje iz postelja a istodobce se pozorno mrtvi 
svilci odstranjuju, da čahurice ne oprljaju. 

Izvanjske nepravilno zavrpane niti najtanje su i 
najslabije, stoga i malo vriede; srednja vrst niti jača 
je i pravilno zavrpana 400 — 1000 metara duga; po- 
sljednje niti s nutarnje strane opet su zavrpane. 

Na jedan kilogram ide po prilici 500 čahurica. 
Bivaju svaki dan lakše; jer se u njoj zatvorena ličinka 
izpariva. Tako n. pr. 10 dan poslije zapredaja ide na 
1. kilogram 575 čahurica, a za 14 dana i preko 600. 

U kojoj je čahurici mužjak, u kojoj ženka razpo- 
znaje se donekle ovako. Čahurice, u kojih je mužjak 
nešto su manje, tvrdje i po duljini nešto stisnute, kako 

se to vidi na slici 11 a ženke su mekše i po duljini 
nestisnute vidi sliku 12. 

Niesu li svilci imali dovoljno prostora, već je jedan 
tik drugoga stajao, tad se dvie a dvie zapredu u jednu 
nešto oveću čahuricu vidi sliku 13, koja nema nikakve 
ciene, jer se konci ne mogu pravilno odmatati. 

Pogledajmo čahuricu, pa ćemo viditi, da nam ona 
vanjštinom svojom ne odaje nikakova traga životu, a 
medjutim zbivaju se u njoj znamenite promjene. Ta 



Slika 13. 


promjena sastoji se glavno u tom, da svilci u fahurici 
postaju sve to manji, a kad izpredu svilu, lađa sgrčeni, 
i nepomično leže, kao da su mrtvi. Dva dana iza kako 
se je čahurica zaprela svuče svoju pokožicu peti i po- 
sljednji put, a tad nije nalika svomu prvobitnomu obliku, 
već se pretvori u kukuljicu ili ličinku, koja je žuta 
kao zlato a dva dana kašnje surasto crvena; postane 
valjkasta oblika napred i natrag s užena a na krajevih 
okrugljasta i pokrita ružičastom kožom, izpod koje se 
posve točno razaznavaju početci glave i grudiju budućega 
leptira. Vidi sliku 13. 

Oahurice valja razluči vati naposeb one sasvim čiste 
i tvrde, koje niesu zaprljane; lošije i mekše, ali 
ipak sasvim čiste; dvostruke koje se lahko poznaju po 
obliku i veličini, a napokon u prljave, u kojih je ličinka 
poginula, pa promače tako tekućina, da bi mogle druge 
zdrave čahurice oprljati. A to smanji čahuricam cienu. 



Slika 14. 


Voljan li je tko proizvoditi sjeme za buduću go- 
dinu, tad mu valja izmedju onih čistih i tvrdih iza- 
brati najčišće i najzdravije parove i to za 1 uncu (25 
grama) 70—80 parova s kojih valja snimiti izvanjske 
nepravilno zavrpane niti i položiti ih na već opredieljeno 
mjesto, dok leptir iz njih izmili. 

Čahurica, koje smo odlučili prodati, ne treba sni- 
mati one izvanjske nepravilno zavrpane niti, a najbolje 
i najkoristnije je odmah prodati takove čahurice, dok 
još ličinka u njima živi. Kad je liep dan i vedar, pa 
se u blizini nalazi trgovac, koji kupuje čahurice, valja 
ih što brže prodati, jer bi inače leptiri mogli iz njih 
probiti, a tad nam ode dobitak bez traga. 

Nije li moći odmah ponesti na prodaju čahurica, 
tada se razastru po posteljah, ali ne u veće slojeve od 
jednoga decimetra. 

Nema li u blizini trgovca ili liepa vedra dana, 
pa nije moći čahurica iz kojega mu drago uzroka pro- 
dati, tad ne preostaje ino već za 10—12 dana ubiti (satrti) 
leptire u čahuricah. 

Ubijanje leptira u čahuricah. 

Prije nego se može svila presti, valja sve leptire, 
koji niesu odredjeni za razplod, u čahurici ubiti. Naj- 
bolje i najsjegurnije ubijaju se leptiri parom vruće 
(vrele, kipeće) vode. Za taj posao treba nešto vještine, 
mnogo pažnje i posebne sprave. 

Kotao običan, što ga ima svaka kuća, nalije se pun 
vode i naloži pod njim vatra, i parom što će se dizati 
iz vruće vode, ubijati će se čahurice. Nad kotlom se 
namjeste jedno nad drugim tri obična jednake veličine 
sita ne željeznom žicom, već likom, riedko spletena, da 
para lasno probije. Sita treba da su nešto šira od ko- 
tla. Kotlu najbliže sito napuni se trešćem (iverjem), a 
druga dva čahuricami na šaku visine, jer para do gor- 
njih težko probija, pa se i ohladi. Da para ne podje 
uzaludu, pokriju se sita, kakovim buretom ne višim od 
dva tri sita, kad se jedan na drugoga postavi i koji 
ima u sredini ozdola na dnu okruglu rupu (škulju). Pod 
njim se kupi para. Vidi si. 15. 

Nije nuždno, da voda u kotlu vrije (ključa), već 
da je samo tako topla kao da će vrieti (kipjeti). Čim 
opazimo, da će zavrieti, tad se prilije malo hladne vode. 
Sita sa čahuricami stoje četvrt sata nad vodom i tad 
su leptiri u čahuricah već mrtvi. Iza toga vremena iz- 
vade se sita, pa se pokriju opet ponjavom ili još bolje 
biljcem (gunjem, ćebetom). Pokrit ih valja zato, što 
mnogi jaki leptir ne će da crkne namah, nego ga para i 
sopot vremenom ubije. Dva sata poslije što su čahurice 
pokrite bile, odgrnu se i ako smo radi osvjedočiti se, je li 
leptir u čahurici poginuo, razreže se čahurica i leptir 
se nabode na iglu, pa ako se ne miče, poginuo je. 

Čahurice se iz sita izsiplju po posteljah na 3—4 
prsta na debelo, da se osuše, pa svaki dan 2—3 puta 


1 



Slika 15. 

dobro rukom promiešaju; soba se jako vjetri, noću za- 
tvori, da ne unidje vlažan zrak i miševi, koji čahurice 
rado ogrizaju, i napokon sunce, da na njih neposredno 
ne sjaje. 

Što se tako čahurice dulje vremena suše, postaju 
sve laglje. Mjesec dana poslije ubijanja leptira težak je 
kilogram čahurica samo 700 grama, a poslije dva mje- 
seca 350 grama. Golema razlika ! 

Ako su se čahurice osušile, a nije moći trgovca 
naći, valja ih tada spraviti u vreću ili košaru. Tada se 
postave košare ili bolje objese na hladnu i suhu mjestu ; 
često se iztresu i po 24 sata izvjetre, te opet kako 
je rečeno sprave i objese. 

Na prodaju se čahurice nose po liepu vedru danu 
u košarah, da se ne upale. 


Kako se dobiva sjeme. 

Zdravo i dobro sjeme težko se dobiva. Pa zato je 
bolje, da si oni, koji na malom svilce hrane, sjeme na- 
bave od trgovca ili zavoda, koji je u tom na dobru 
glasu. 

Voljan li je tko usprkos ovomu savjetu za razplod 
proizvoditi sjeme, evo mu naputka. 

Čahurice odabrane izmedju najboljih najbolje očiste 
se, kako je već prije rečeno, od nepravilno zavrpane 
svile i postave na papir ili platno, iz kojih će 15—16 
dana probiti leptiri i to redovito u jutro od 5 do 8 
sati, računajuć od onoga dana, kada su se svilci zapreli. 

Cim su čahurice u toplijem zraku, tim brže izidju, 
a što su u mrzlijem zraku, to kašnje; u ledenici može 
se to otegnuti i na godinu dana i čahurica može smr- 
znuti, a leptir ne pogine. 

Prije nego li će leptir iz čahurice na vidjelo, valja 
mu ju prije probiti. U tu svrhu izbaci iz usta neki 
gorak sok, kojim ovlaži onaj kraj čahurice, prema komu 
je okrenuta glava. Od toga soka omekša to mjesto tako, 
da leptir svojom glavom pomoću nogu razstavi ča- 
huricu tako, da je cieli leptir za kratko vani. Izašav 
iz čahurice, malo se odmara od velika napora; vlažno 
mu se tielo suši a zatim razširuje krila' i počme lepršiti. 



Slika 16. 



Slika 17. 


Na glavi leptirovoj vide se dva velika crna oka. 
S obje strane glave jesu pipci i to kod mužkarca če- 
šljasti a u ženskinje štetinji podobni, koji služe za osje- 
ćanje. Na tielu nalaze se tri para nogu i krila, koje 
je posuto sitnimi ljuskami, koje se kao prah dadu s le- 
ptira snimati. Kao takov ne potrebuje hrane. 

Mužjak je manji, vitak i okretan. (Vidi sliku 16.) 
plazi i leprši krilima amo tamo, tražeć već po samom 

nagonu u svojoj blizini ženku, koja ima debelo i neo- 
kretno tielo vidi sliku 17. 

Brzo se spare, a ostaju tako 10—20 sati i više. 
Ove spojene leptire valja pozorno promatrati i izabrati 
izmedju njih najzdravije parove, dočim se pjegasti po- 
bačaju, i par po par tako sliepljen stavi se u vrećicu, 
sašitu od tila. 

Vrećice s leptiri objese se o kakovu motku. Toplina 
zraka u sobi neka bude 18° R. 

Ženka, koja obično prekine vez, izbaci neku klijastu 
vlagu zatim snese jaja, koje naš narod zove sjeme, i 
to 4 — 500 jedno do drugoga u tih vrećicah. Svaki dan 
pregledavaju se vrećice i ako se u kojoj opazi trećeg 
ili četvrtog dana mrtav leptir, ukloni se, jer težko da 
je u njem zdravo sjeme. Iz ostalih se vrećica izvade 
leptiri, koji su već razdvojeni i pobačaju u posudu vode, 
da poginu, jer drugčije žive bez jela 8—14 dana. Sjeme 
koje je s prvince žuto, ali poslije 3 — 4 dana pomodri 
i nalik je na sjeme makovo, spravi se do dojduće go- 
dine na shodno mjesto. 

Jedna unca=25 grama sjemena cieni se na 5 — 6 for. 

Ovim se načinom proizvodi sjeme svilaca po svoj 
zapadnoj Europi u zavodih ustrojenih za svilarstvo. 


Kako se čuva sjeme. 

Sjeme svilaca valja dobro čuvati počevši od dana, 
kada je izneseno, pa do vremena kada valja da izmili. 
Neka bude vazda u jednakoj toploti. 

To se dade liepo polučiti prikladnom, ne suncu iz- 
loženom, već bolje prama sjeveru okrenutom i dvostru- 
kimi prozori providjenom sobom. Neka niesu blizu soba, 
koje se lože. 

Zimi valja da je toplota u prostorijah jednaka 
vanjskoj toploti, pa zato se prozori po mrzlu danu otvore, 
a kad je vruće zatvore. 

Nagla promjena toplote s proljeća veoma je štetna, 
a osobito kad je mrzlo, svilci izmile neredovito pak i 
obole već u prvoj dobi. 

U travnju osobito valja paziti, da ne bude prevruće. 
Tomu se dade pomoći, ako se u tople dane, i kad južni 
vjetrovi dušu, dobro zatvore svi prozori. 

Toplina zraka u sobi, gdje se sjeme, čuva ne smije 
biti veća ni manja od 10°R. 

Svaki svilar dobro će učiniti, ako si ne dobavlja 
sjemena ili ne miče svoga, što ima kod kuće, prije nego 
li prispije vrieme, da svilci izmile. 

t. j. doba za- 
pre daj a 

33 

Skoro sve bube sazrele su za predju, ostale će brzo za njimi. Toplotu treba povisiti na 18° do 19R.° 

Ciena kuj i ga ui, 

koje je izdalo Književno društvo sv. Jeronima a mogu se još kupiti : u 
Dubrovniku kod Pretnera, u Karlovcu kod Reicba, u Osieku 
kod Fritšea, u Požegi kod Szalaya, na ftieci kod Simona, u Senju 
kod Lustera, u Spljetu kod Morpurga, u Varaždinu kod Štiflera i 
Štreihera, v u Zagrebu kod odbora, Dolac, kuće broj 8., u sveuMlištnoj 
knjižari Županovoj (H Fieđler), u knjižari Lav. Hartm&na (Kugli i 
Deutsch) i kod Mučnjaka i Senftlebena. 

Životinje. Diel II. Napisao M. Kišpatić. (Sa 22 si.) Str. 120. Meko vez. 20 n. 
Životinje. Diel III. Napisao prof. Šebišanović. Str. 96. Meko vez. 20 n. (sa si.) 
Životinje. Diel IV. Napisao prof. Šebišanović. (Sa 31 slikom) Str. 84. 
Meko vezano 20 novć. 

Život svetaca i svetica Božjih. Napisao dr. Fr. Iveković. Za mjesece tra- 
vanj, svibanj, lipanj, srpanj, kolovoz, rujan i listopad. Meko vezan 
20 novč. svaki svezak. 

Život svetaca i svetica Božjih. Napisao dr. Fr. Iveković. Za mjesec 
studeni. Meko vezan 50 novč. Str. 144. 

Prirodni zakonik za svakoga. III. knjiga. Svjetlarstvo. Napisao dr. B. 

Šulek. (Sa slikami.) Strane 222. Meko vezan 50 nvč. 

Mijat Briguša, pripoviest za puk. Napisao Drag. Stražimir. Strana 229. 
Meko vezan 20 novč. 

Pripoviesti iz povjesti hrvatske iz okolice križevačke. Napisao Dragu- 
tin Ferkić. Strana. 70. Meko vezane 10 novč. 

Ratarstvo za puk. Napisao Drag. Stražimir. Str. 276. Meko vez. 20 novč. 
Večernji razgovori o sv. obredih katoličke crkve I. dio. Obredi sv. mise. 

Napisao Gjuro Šimončić. Str. 121. Meko vez. 10 novč. 

Govedarstvo. Napisao M. Kučenjak Str. 144 Meko vez. 20 novč. 

Opis zemalja u kojih obitavaju Hrvati. Napisao Vj. Klaić. I. svezak. 
Strane 192. Meko vezana 20 nvč. II. sv. str. 264. 20. nč. III. svezak. 
Strana 218. 20 novč. 

Domaća dvorba bolestnika, napisao prof. dr. Lobmayer. Strana 167. Meko 

vezana 40 novč. (sa slikami). 

Prva pomoć kada tko nastrada, napisao prof. dr. A. Lobmaver. Strana 
144. Meko vezano 40 nvč. (sa slikami). 

Voćarsvto za puk, napisao Fr. Kuralt. Strana 86. Meko vezano 20 novč. 
(sa slikami). 

Domaća perad ili živad. Kratka uputa, kako valja domaću perad (živad) 
gojiti. Priredio Andrija Hajdinjak. Strana 84. Meko vezano 15 nvč. 
Supruga (žena) prava kršćanka. Za puk napisao Isidor F. Paulić. Str. 98. 
Ciena 16 nč. 

Nauk o domaćem uzgoju ili glavna pravila kršćanske gojitbe. Napisao 
za puk Ferdo Filipašić. Str. 214. Ciena 30 novć. 

Krmadarstvo ili kako valja svinje gojiti. Napisao Nikola Vežić. Str. 32. 
Meko vezano 10 nč. 

Kovačeva Barica. Seoska pripoviest. Napisao Dragutin Lihl. Strana 48. 
Meko vezana 20 novč. 

Pripoviesti iz hrvatske poviesti. Napisao Vjek. Klaić. Prvi dio. Str. 

200. Ciena 50 nč. 

Svilogojstvo za puk. Napisao Stjepan Mažuranić. Str. 48. Meko vez. 
Ciena 15 nč. (Sa 23 sliko). 

Još se kod odbora društvenoga u Zagrebu proda- 
vaju knjige društvu darovane: 

Stolna crkva u DJakovu. U Zagrebu 1874. U velikoj 8-ni. Strane 53. Sa 
3 slike. Meko vezana 1 for. a. vr. 

Odkritje Amerike II. svezak. Meko vezano 10 novč. 

Odkritje Amerike III. svezak. Meko vezano 10 novč. 


